FÆLLES HOLDNING af 29. marts 1999 fastlagt af Rådet på grundlag af artikel K.3 i traktaten om Den Europæiske Union vedrørende den foreslåede FN-konvention om bekæmpelse af organiseret kriminalitet (1999/235/RIA)

RÅDET FOR DEN EUROPÆISKE UNION -

som henviser til traktaten om Den Europæiske Union, særlig artikel K.3, stk. 2, og artikel K.5,

som anerkender betydningen af retligt samarbejde i straffesager og politisamarbejde med henblik på forebyggelse og bekæmpelse af alle former for grov international kriminalitet, jf. traktatens artikel K.1, og

som tager følgende i betragtning:

Medlemsstaterne betragter bekæmpelse af organiseret kriminalitet som et spørgsmål af fælles interesse;

Det Europæiske Råd godkendte på mødet i Amsterdam i juni 1997 handlingsplanen fra Gruppen på Højt Plan vedrørende Organiseret Kriminalitet, der indeholdt vidtgående forslag til at styrke bekæmpelsen af organiseret kriminalitet;

der skal tages hensyn til de foranstaltninger, som Den Europæiske Union allerede har vedtaget, eller som er ved at blive udarbejdet eller vedtaget med henblik på gennemførelse af denne handlingsplan, og navnlig fælles aktion 98/733/RIA af 21. december 1998 om at gøre det strafbart at deltage i en kriminel organisation i Den Europæiske Unions medlemsstater (1);

der er truffet foranstaltninger til at udarbejde og forhandle en FN-konvention om bekæmpelse af organiseret kriminalitet;

Rådet anmodede i sine konklusioner af 5. oktober 1998 formandskabet om at foreslå en eller flere fælles holdninger i henhold til traktatens artikel K.3 i relation til udkastet til FN's konvention og protokollerne hertil;

det er ønskeligt at bidrage mest muligt til forhandlingerne vedrørende den foreslåede konvention og til at forhindre, at den bliver uforenelig med de instrumenter, der udarbejdes i EU-regi -

HAR FASTLAGT FØLGENDE FÆLLES HOLDNING:

Artikel 1

1. Medlemsstaterne støtter udarbejdelsen af den foreslåede FN-konvention om bekæmpelse af organiseret kriminalitet samt de eventuelle protokoller hertil. Medlemsstaterne går ind for, at konventionsudkastet kommer til at indeholde bestemmelser, som i videst muligt omfang kan lette effektiv forebyggelse, forfølgning og efterforskning af organiseret kriminalitet.

2. Medlemsstaterne påser, at de bestemmelser i konventionsudkastet, der vedrører forpligtelsen til at gøre bestemte aktiviteter strafbare, især er i overensstemmelse med artikel 1 og 2 i fælles aktion 98/733/RIA.

3. For så vidt angår de øvrige bestemmelser i konventionsudkastet bør det finde så bred anvendelse som muligt både på kriminelle organisationers aktiviteter og på internationalt samarbejde om at bekæmpe sådanne organisationer. Bestemmelserne i konventionsudkastet skal i princippet omfatte de aktiviteter, der udfoldes af personer, som handler i fællesskab med henblik på at begå en alvorlig forbrydelse, og som er involveret i strukturerede kriminelle organisationer, der er oprettet eller har været oprettet i et vist tidsrum. De nævnte bestemmelser bør ikke begrænses til grupper med en veludviklet struktur eller af varig karakter, såsom organisationer af mafiatypen, og organisationerne behøver ikke nødvendigvis at have formelt definerede roller for deltagerne eller fast medlemsskab.

4. De bestemmelser om internationalt samarbejde, der skal optages i konventionsudkastet, bør give passende sikkerhed for beskyttelse af menneskerettighederne og lette et sådant samarbejde. De bør finde anvendelse i en situation, hvor den anmodede stat ikke med sikkerhed kan fastslå, at en bestemt strafbar handling står i forbindelse med organiseret kriminalitet, fordi efterforskningen endnu befinder sig på et indledende stadium. Det vil muligvis også være nyttigt at fastsætte en række kriterier, som indikerer, at en lovovertrædelse står i forbindelse med organiseret kriminalitet.

5. For så vidt angår foranstaltninger til bekæmpelse af hvidvaskning af penge bør konventionen omfatte en bred vifte af strafbare handlinger og navnlig være forenelig med de 40 henstillinger fra Den Finansielle Aktionsgruppe.

6. Eventuelle bestemmelser i udkastet til konvention vedrørende udbytte fra strafbare forhold bør være i overensstemmelse med og tage hensyn til fælles aktion 98/699/RIA af 3. december 1998 vedrørende hvidvaskning af penge, identifikation, opsporing, indefrysning, beslaglæggelse og konfiskation af redskaber og udbytte fra strafbart forhold (2).

7. De relevante bestemmelser i konventionsudkastet kan eventuelt tage udgangspunkt i De Forenede Nationers konvention fra 1988 imod ulovlig handel med narkotika og psykotrope stoffer. De bør endvidere fuldt ud tage hensyn til Europarådets konvention af 1990 om hvidvaskning, efterforskning samt beslaglæggelse og konfiskation af udbyttet fra strafbart forhold.

Artikel 2

Under forhandlingerne om den foreslåede FN-konvention samt de eventuelle protokoller hertil koordinerer medlemsstaterne i videst muligt omfang deres holdninger på formandskabets initiativ og søger at nå til fælles holdninger om alle spørgsmål, som har væsentlig betydning for Unionens interesser. Kommissionen inddrages fuldt ud i dette arbejde. Når det er nødvendigt, skal det på baggrund af udviklingen i forhandlingerne overvejes, hvilke yderligere skridt der er behov for at tage.

Artikel 3

Medlemsstaterne sikrer, at bestemmelserne i den foreslåede FN-konvention samt de eventuelle protokoller hertil er i overensstemmelse med de instrumenter, som er udarbejdet mellem dem.

Artikel 4

Rådet tilstræber at fastlægge yderligere fælles holdninger til konventionsudkastet og navnlig til eventuelle protokoller.

Artikel 5

Den fælles holdning offentliggøres i EF-Tidende.

Udfærdiget i Bruxelles, den 29. marts 1999.

På Rådets vegne

F. MÜNTEFERING

Formand

(1) EFT L 351 af 29. 12. 1998, s. 1.

(2) EFT L 333 af 9. 12. 1998, s. 1.